મા અને વહુ વચ્ચે સતત પિસાતા રહેતા મૂળજીભાઈ ભગવાન કૃષ્ણમાં અખૂટ શ્રદ્ધા ધરાવે છે. મૂળજીભાઈ ભગવાનને હંમેશાં એક જ વાત કહે છે કે તારામાં જેટલી ચમત્કારિક શક્તિઓ છે એ શક્તિઓ જો તું મને આપે તો હું બા અને બૈરીને એક કરીને રહું. મજાની વાત એ છે કે ભગવાન પણ એક દિવસ મૂળજીભાઈની આ ફરિયાદથી કંટાળીને તથાસ્તુ કહી દે છે અને પોતાની તમામ શક્તિઓ તે મૂળજીભાઈને આપે છે. જોકે આ શક્તિ મળ્યા પછી મૂળજીભાઈ નવી મુશ્કેલીમાં ફસાય છે. નાટકના મુખ્ય ઍક્ટર હેમંત ઝાએ કહ્યું હતું કે નાટકના કથાવસ્તુમાં જે નવીનતા છે એ નવીનતા એકધારા ટર્ન અને ટ્વિસ્ટ આપવાનું કામ કરે છે, જે સૌથી મહત્વનો પૉઇન્ટ છે.